Компонент 5: Тематична оценка на база на резултатите от междинния преглед в рамките на един приоритет (Води)

 

**Извършване на оценки на програма „Околна среда“ 2021-2027 г.**

**Резюме на**

**ДОКЛАД ЗА ОЦЕНКА**

**Министерство на околната среда и водите**

**Изготвено от: Обединение „ЕКО ДАР“ ДЗЗД**

**Януари 2026**



# Резюме

Настоящото резюме представя обобщен преглед на основните наблюдения и изводи от доклада за **Компонент 5: Тематична оценка на база на резултатите от междинния преглед в рамките на един приоритет (Води)** по Програма „Околна среда" (ПОС) 2021-2027. Докладът е изготвен от експерти на Обединение „ЕКО ДАР“ ДЗЗД, съгласно договор Д-34-14/07.03.2025, сключен с Министерство на околната среда и водите.

Оценката е проведена в периода октомври 2025-януари 2026 г. и отразява напредъка и състоянието на изпълнение към края на януари 2026 г.

**Основната цел на оценката** е да предостави независим анализ на изпълнението на Приоритет 1 „Води" на Програма „Околна среда" 2021-2027, с оглед подпомагане на Управляващия орган на програмата в ефективното и ефикасно провеждане на процесите по управление, наблюдение, оценка и контрол. Оценката се фокусира върху приоритета с най-значителен финансов ресурс в програмата – 607,9 млн. евро (33% от общия ресурс), насочен към инвестиции в сектор „Води".

Оценката е осъществена в съответствие с изискванията на Регламент (ЕС) 2021/1060 и е включена в Плана за оценка на програмата. Тя спада към оценките, които се извършват по време на изпълнението и дава отговори на предварително дефинирани оценителни въпроси, структурирани в три основни тематични направления: съответствие на подкрепата, ефективност на постигане на резултатите, ефикасност на изпълнение.

За осъществяване на оценката са използвани вече налични данни от Информационната система за управление и наблюдение (ИСУН 2020+), стратегически и нормативни документи, както и резултати от предходни анализи и оценки от програмен период 2014-2020. Първични данни са събрани чрез комбинация от методи: кабинетно проучване на документи, срещи-интервюта с ключови заинтересовани страни, онлайн проучване сред бенефициенти (ВиК оператори), както и експертен панел с представители на Управляващия орган на програмата.

В процеса на оценката е приложен набор от инструменти в зависимост от оценителните въпроси като: анализ на логиката на интервенция, анализ на заинтересованите страни, анализ на нуждите, анализ на индикатори, анализ на финансовото изпълнение, анализ за ефикасност (съотношение разходи/постигнати резултати), SWOT анализ, както и оценка на външните фактори и рискове при изпълнението.

**Съответствие на подкрепата**

Изпълнението на Приоритет 1 „Води" на ПОС 2021-2027 се осъществява в контекст на динамична и развиваща се стратегическа и нормативна рамка. Промените в регулаторната рамка – изменението на Регламент (ЕС) 2021/1058, приемането на нова Директива (ЕС) 2024/3019 за пречистване на градските отпадъчни води, въвеждането на новите изисквания за енергийна ефективност и възобновяеми енергийни източници, прилагането на Директивата за качеството на питейните води, както и създаването на Национален борд по водите в отговор на водната криза – налагат необходимостта от актуализация на програмата и разширяване на допустимите интервенции.

Инициираната от Европейската комисия процедура по нарушение срещу България за несъответствие с изискванията за събиране и пречистване на градски отпадъчни води подчертава значението на навременното изпълнение на проектите и необходимостта от приоритизиране на ресурса към агломерации, за които България е в риск от санкции.

Подкрепата по Приоритет 1 е насочена към ключови идентифицирани потребности във водния сектор, включително изграждане на инфраструктура за отвеждане и пречистване на отпадъчни води в агломерации над 5 000 екв. ж.[[1]](#footnote-1), подобряване на водоснабдяването и намаляване на загубите на вода, както и укрепване на капацитета за мониторинг и управление на водните ресурси. Регионалният подход на предоставяне на подкрепа създава предпоставки за по-добра устойчивост на резултатите.

Резултатите от проучването сред бенефициентите показват, че малко над половината от ВиК операторите (53,8%) оценяват, че проектите в значителна степен отговарят на техните инвестиционни нужди. Това отразява обстоятелството, че при установените от Националния инвестиционен план за водоснабдяване и канализация нужди и задействаните от Европейската комисия наказателни процедури със сериозни финансови задължения, ПОС допринася съществено, но не може самостоятелно да покрие всички необходими инвестиции.

Не се установява съществено разминаване между първоначално идентифицираните и текущите нужди на бенефициентите, като същевременно се наблюдава тенденция за тяхното нарастване. В този контекст бенефициентите посочват потенциални възможности за подобрение, свързани с разширяване на допустимите дейности, по-гъвкави финансови механизми и адаптиране на сроковете за изпълнение.

**Ефективност на постигане на целите**

Към януари 2026 г. по Приоритет 1 „Води" са обявени 7 процедури, като по четири от тях са избрани бенефициенти и има 17 сключени договора. Общият бюджет на обявените процедури възлиза на 132% от бюджета на приоритета, а договорените проекти представляват 94,8% от наличния ресурс, което показва проактивен подход на УО за наддоговаряне с оглед опита от предишните два програмни периода, когато се отчитат икономии по проектите, непълно изпълнение или се налагат финансови корекции в резултат от доказани нарушения.

Финансовото изпълнение по Приоритет 1 към момента е в рамките на очакваното за тежки инфраструктурни проекти, като реално изплатените суми възлизат на 11,1% от бюджета на приоритета. За 2025 г. не се отчита автоматично освобождаване на средства по програмата.

По отношение на физическото изпълнение се наблюдава изоставане, което е характерно за началните етапи на изпълнение на проектите, чиято основна цел е изграждане на мащабни инфраструктурни обекти.

УО към момента прогнозира усвояване на около 82% от бюджета на приоритета до края на 2029 г., като очакваният неусвоен ресурс се очаква да е в размер на около 109 млн. евро (18% от бюджета на приоритета).

Извършените интервенции по Приоритет 1 в значителна степен съответстват на целите по отношение на пречистването на отпадъчни води, като се очаква финансираните проекти да доведат до свързване на над 1,14 млн. жители към вторично пречистване на отпадъчни води, над 1,05 млн. жители към подобрено обществено водоснабдяване и до създаване или подобряване на капацитет за пречистване от над 405 хил. екв. жители.

Идентифицираните рискови фактори включват предизвикателства в подготовката и изпълнението на проектите, включително поради прекратяване на вече обявени обществени поръчки и значителен материален интерес, който е мотив за обжалванията; забавяне при осигуряване на необходимите документи по териториално-устройствените процедури; ограничен финансов капацитет за осигуряване на съфинансиране и оборотно финансиране, както и на експертиза сред част от бенефициентите за изпълнение и управление на големи инфраструктурни проекти; административни бариери, особено по отношение на разрешителните режими.

**Ефикасност на изпълнение**

На настоящия етап ефикасността на изпълнение не може да бъде количествено оценена, тъй като всички проекти са в процес на изпълнение, като преобладаващата част от тях са в начален етап. Насоките за кандидатстване се оценяват като ясни и добре структурирани, като същевременно са идентифицирани възможности за допълнително опростяване на някои изисквания към бенефициентите (премахване на изискването за обявени обществени поръчки преди сключване на договор за безвъзмездна финансова помощ).

Изпълнението на приоритета се влияе от редица хоризонтални фактори, включително промени в нормативната рамка, капацитета на изпълнителите и необходимостта от ефективна координация между ангажираните институции.

Управляващият орган вече е предприел множество проактивни мерки за ускоряване на изпълнението: определяне на координатор за всеки проект, изискване за планове за действие от бенефициентите, регулярни обучения, анализи на най-често допусканите грешки, разработване на указания и насоки, които се публикуват на интернет страницата на програмата.

Наблюдават се различни силни страни при двата основни типа бенефициенти – общини (по-голям капацитет за осигуряване на съфинансиране, т.к. са собственици на инфраструктурата, капацитет за процедури по ЗУТ, и по-добра координация с институциите) и ВиК оператори (техническа експертиза и по-добро познаване на нуждите в сектора), като насърчаването на партньорства между тях се очертава като подход с потенциал за по-добри резултати.

Прилагат се ефективни подходи за диалог и взаимодействие с външните заинтересовани страни. В същото време се наблюдават затруднения при взаимодействието между различните звена и структури, ангажирани с управлението на водите. Подобряването на междуинституционалното сътрудничество е важен фактор за ефективното изпълнение на Приоритет 1 „Води“ на Програмата.

Изменението на Регламент 1058/2021, даващо възможност за удължаване периода за изпълнение до 2030 г. както и предприетите изменения в ПОС през декември 2025 г., включително създаването на нов Приоритет 7 „Устойчивост на водите“, се оценяват като важни предпоставки за успешното реализиране на планираните инвестиции, при условие, че бъдат одобрени от ЕК.

**Препоръки**

**Относно актуализация на програмата и разширяване на обхвата:**

В контекста на променящите се условия в сектора и развитието на европейската нормативна рамка може да се разгледа възможността за **разширяване на обхвата и допустимите дейности** по Приоритети 1 и 7 с оглед променените обстоятелства (водна криза) и новите европейски изисквания. В този смисъл биха могли да се анализират варианти за **разширяване на допустимостта към агломерации между 5 000 и 10 000 екв. ж., а в перспектива – към агломерации между 2 000 и 5 000 екв. ж.**; **обявяване на целеви процедури за неконсолидирани райони**; **обследване на възможността за финансиране на проекти, одобрени и финансирани по Националната инвестиционна програма за общините**;  **мащабно проектиране в консолидирани и неконсолидирани райони** за подготовка на проекти за следващия програмен период.

**Относно оптимизация на бенефициентите и финансирането:**

В рамките на бъдещи процедури може да се насърчава партньорски подход между общини и ВиК оператори, който да отчита допълващите се роли и капацитети на двата типа бенефициенти. При планирането на финансирането е възможно да се отчита степента на проектна готовност и приоритетно да се финансират строително-монтажни работи в **неконсолидирани области** с проекти с по-висока степен на готовност, както и да се отчита доказан опит и капацитет на **общините.**

**Относно подобряване на координацията и ефикасността:**

С цел подпомагане на изпълнението на инвестициите в сектор „Води“ може да се разгледат възможности за допълнително укрепване на междуинституционалния диалог. Продължаването и, при необходимост, разширяването на техническата помощ за бенефициентите може да допринесе за по-плавно изпълнение на проектите. В този контекст биха могли да се анализират и възможности за оптимизиране и по-добро синхронизиране на териториално-устройствените процедури за ВиК обекти.

**Относно следващия програмен период:**

За програмен период 2028-2034 може да се обмисли по-ранно и по-структурирано планиране на инвестиционните проекти, включително чрез подготовка на проектен резерв (project pipeline). В този смисъл започването на проектиране на приоритетни обекти в по-ранен етап би могло да подпомогне навременната реализация на бъдещите инвестиции. Възможно е да се оцени и готовността на бенефициентите за включване в проектите на дейности за четвъртично пречистване, енергийна ефективност и ВЕИ в ПСОВ в съответствие с новата Директива (ЕС) 2024/3019, както и на дейности за подобряване качеството на питейната вода. Анализът на инвестиционните нужди на ВиК сектора, както и разработването на дългосрочна рамка за финансиране, могат да създадат по-добра основа за стратегическо планиране. Осигуряването на готовност по отношение на разрешителните режими и, при необходимост, обсъждането на възможни нормативни подобрения биха могли да улеснят изпълнението в бъдеще.

1. Съгласно предложението за изменение на ПОС от м. декември 2025 г., интервенциите в агломерации между 5000 и 10 000 екв. ж. няма да бъдат финансирани в рамките на Приоритет 1, а на новосъздадения Приоритет 7. [↑](#footnote-ref-1)